RESOLUCIÓ

ANTECEDENTS DE FET

I.- L’Associació Cultural TGK és una entitat estudiantil, sense ànim de lucre, vinculada a  L’Escola Tècnica Superior d’Enginyeria de les Telecomunicacions de Barcelona de la UPC que, des de l’any 1978, organitza anualment el festival universitari Telecogresca, constituint un dels esdeveniments universitaris amb més tradició i més multitudinaris de tot l’estat. Consta inscrita al Registre d’associacions de la Generalitat de Catalunya, amb el número 47.028, i en el Registre d'Associacions de la UPC, amb el número 128, i sota la denominació Associació Cultural Telecogresca.

II.- L’esdeveniment té un caràcter marcadament cultural, social i de cohesió de la comunitat universitària, integrant activitats artístiques, musicals i de dinamització institucional.

III.- Les últimes edicions de l’esdeveniment s’han celebrat en el Parc del Fòrum de Barcelona, gestionat per la mercantil Barcelona de Serveis Municipals, en endavant BSM, participada íntegrament per l’Ajuntament de Barcelona, per tal de poder garantir un espai segur i adequat als més de 100.000 assistents que hi han participat.

IV.- En relació a l’edició d’aquest 2026, prevista per al dia 28 de març, s’ha produït un augment sobrevingut i significatiu de costos associats a:
- La cessió i adequació d’espais.
- Els serveis de seguretat i control d’accessos.
- Els serveis tècnics (so, il·luminació, assistència mèdica i infraestructura).
- Els materials i dispositius de seguretat.
Aquest increment respon a l’actualització de les condicions econòmiques establertes per BSM, tant per la cessió dels espais com pels serveis vinculats al seu ús.

V.- Atesa la seva rellevància, des d’un punt de vista social i cultural, i amb la voluntat de fomentar la continuïtat d’un projecte associatiu vinculat estretament a la UPC, resulta d’interès subvencionar, amb caràcter excepcional, puntual i no recurrent, una part dels costos sobrevinguts derivats de l’increment de les exigències tècniques, de seguretat i logística indispensables per garantir la integritat dels assistents i el correcte desenvolupament de l’acte en un context de concurrència massiva.

VI.- L’import de la subvenció és de 35.000.-euros, que s’abonaran de forma anticipada, per tal de que la beneficiaria pugui fer front a les despeses d’organització i desenvolupament del certamen.

FONAMENTS DE DRET

PRIMER.- La subvenció es concedeix en virtut de les facultats de foment i promoció d’activitats de caràcter cultural i social de la comunitat universitària, previstes d’acord
amb:

- L’article 19.2 de la Llei orgànica 2/2023, de 22 de març, del Sistema Universitari, en endavant LOSU, que estableix que les universitats fomentaran el protagonisme actiu en la vida universitària, afavorint un aprenentatge integral mitjançant activitats de caràcter cultural, esportiu, de representació estudiantil, solidàries, de voluntariat i de cooperació al desenvolupament.

- L’article 34.2 LOSU que disposa que les universitats promouran i facilitaran la participació de l’estudiantat en activitats de representació i associacionisme estudiantil, així com la seva implicació activa en la vida i activitat universitàries.

- L’article 166.1 dels Estatuts de la UPC que preveu que la Universitat s’obre a la vida cultural del seu entorn, fomenta els actes i les expressions culturals i artístiques i promou l’activitat i l’esport.

SEGON.- L’article 22.2 c) de la Llei 38/2003, de 17 de novembre, general de subvencions, en endavant LGS, estableix que, amb caràcter excepcional, es podran concedir aquelles subvencions en que s’acreditin raons d’interès públic, social, econòmic o cultural.

L’article 90.3 c) del Decret Legislatiu 3/2002, de 24 de desembre, pel qual s’aprova el text refós de la Llei de finances públiques de Catalunya, en endavant TRLFPC, estableix que la concurrència no és preceptiva en la concessió de subvencions si per l’especificitat i les característiques del beneficiari o de l’activitat subvencionada no és possible, d’una manera objectivable, promoure la concurrència pública.

La subvenció no pot ser sotmesa a convocatòria pública, atès que l’activitat que resulta d’interès subvencionar es prepara, s’organitza i es desenvolupa per la beneficiària i es concedeix, de forma excepcional, per assegurar la celebració d’enguany d’un certamen que es considera d’interès públic i social per la Universitat.

TERCER.- La subvenció es regirà per la LGS, el Reial Decret 887/2006, de 21 de juliol, pel qual s’aprova el Reglament de la LGS; el TRLFPC; la Llei 40/2015, d'1 d'octubre, de Règim Jurídic del Sector Públic; els articles 24 i 25 de les bases d’execució del pressupost de 2026 de la UPC, així com les restants normes de dret administratiu que, si s’escau, seran aplicables i, en el seu defecte, les restants normes de dret privat.

QUART.- Les condicions, la forma de pagament i les obligacions de la beneficiària quedaran establertes en el conveni regulador, d’acord amb l’article 28 LGS.

CINQUÈ.- En virtut del que disposen els articles 228.b) i 230 dels Estatuts vigents de la universitat, el rector és competent per autoritzar les despeses o ordenar els pagaments, en l’àmbit de les seves competències.

SISÈ.- D’acord amb el certificat que acredita la disponibilitat de crèdit a càrrec de la partida pressupostaria:

Centre Gestor 		Posició Pressupostària 		Fons
002013 		G/48920/GEN 			F22978

Per tot l’anterior,

RESOLC:

PRIMER.- Concedir a l’Associació Cultural TGK una subvenció directa per import de 35.000.-euros, destinada a compensar l’increment de costos associats a la preparació, organització i desenvolupament de l’edició 2026 de la Telecogresca. La subvenció es concedeix amb caràcter excepcional sense generar cap a dret a percebre subvencions en exercicis posteriors.

SEGON.- Aprovar la despesa corresponent amb un pressupost de 35.000.-euros a càrrec de l’aplicació pressupostària:

Centre Gestor 		Posició Pressupostària 		Fons
002013 		G/48920/GEN 			F22978

TERCER.- Publicar aquesta resolució a la pàgina web institucional de la UPC i notificar-la a l’entitat beneficiària.

Aquesta resolució és definitiva i esgota la via administrativa, i pot ser impugnada mitjançant la interposició d’un recurs contenciós administratiu, en el termini de dos mesos a comptar des del dia següent a la seva publicació, davant la Secció Contenciosa Administrativa del Tribunal d’Instància de Barcelona, sense perjudici de la possibilitat d’interposar potestativament recurs de reposició davant l’òrgan que l’ha dictat, en el termini d’un mes a comptar a partir de l’endemà a la seva publicació.

Francesc Torres
Rector
